**Legislatívny zámer zákona o regulácii vesmírnych aktivít**

Vesmírne technológie, dáta a služby sa stali nevyhnutnou súčasťou každodenného života a zohrávajú zásadnú úlohu pri ochrane mnohých strategických záujmov. V záujme zabezpečenia konkurencieschopnosti vesmírneho priemyslu by mal štát podporovať nielen rozvoj v oblastiach týkajúcich sa vesmíru, napríklad vzdelávanie a odbornú prípravu, ale aj infraštruktúru určenú pre potreby ďalšieho výskumu a inovácií, a podporovať priemysel, ktorý sa venuje oblasti vesmíru. Je potrebné využívať synergie medzi dopravným, vesmírnym a digitálnym sektorom s cieľom podporiť širšie využívanie nových technológií, napríklad eCall, digitálny tachograf, dohľad nad dopravou a jej riadenie, autonómne šoférovanie, bezpilotné vozidlá a lietadlá a odpovedať na potrebu bezpečného a plynulého prepojenia, spoľahlivej lokalizácie, intermodality a interoperability. Takéto využívanie synergií by zvýšilo konkurencieschopnosť dopravných služieb a priemyslu, čo by v konečnom dôsledku prinieslo ekonomický rast, investície do vesmírneho priemyslu od menších súkromných investorov, záujem verejnosti o vesmírne aktivity a, samozrejme, bezpečnostný a obranný aspekt vesmírnych aktivít.

Slovenská republika je zmluvnou stranou štyroch z piatich kľúčových dohovorov Organizácie spojených národov (OSN), ktoré vytvárajú celosvetový základný právny rámec pre výkon vesmírnych aktivít.

Sú nimi **Zmluva o zásadách činnosti štátov pri výskume a využívaní kozmického[[1]](#footnote-1)) priestoru vrátane Mesiaca a iných nebeských telies** (vyhláška ministra zahraničných vecí č. 40/1968 Zb. o Zmluve o zásadách činnosti štátov pri výskume a využívaní kozmického priestoru vrátane Mesiaca a iných nebeských telies), **Dohoda o pomoci kozmonautom a ich návrate a o vrátení predmetov vypustených do kozmického priestoru** (vyhláška ministra zahraničných vecí č. 114/1970 Zb. o Dohode o pomoci kozmonautom a ich návrate a o vrátení predmetov vypustených do kozmického priestoru), **Dohovor o medzinárodnej zodpovednosti za škody spôsobené kozmickými objektmi** (vyhláška ministra zahraničných vecí č.58/1977 Zb. o Dohovore o medzinárodnej zodpovednosti za škody spôsobené kozmickými objektmi) (ďalej len „dohovor o zodpovednosti za škody“) a **Dohovor o registrácii objektov vypustených do kozmického priestoru** (vyhláška ministra zahraničných vecí č. 130/1978 Zb. o Dohovore o registrácii objektov vypustených do kozmického priestoru.) (ďalej len „dohovor o registrácii“).

Slovenská republika neratifikovala **Dohodu o Mesiaci** z roku 1979, ktorá globálne získala malú podporu.

**Zmluva o zásadách činnosti štátov pri výskume a využívaní kozmického priestoru vrátane Mesiaca a iných nebeských[[2]](#footnote-2)) telies** určuje podmienky pre zmluvné štáty, ako vykonávať činnosť pri výskume a využívaní vesmírneho priestoru vrátane Mesiaca a iných vesmírnych telies na základe slobody vedeckého bádania s voľným prístupom k nemu, aby výsledky výskumu boli využívané pre všeobecné blaho v záujme všetkých krajín bez ohľadu na stupeň hospodárskeho a vedeckého rozvoja s tým, že patria celému ľudstvu.[[3]](#footnote-3)) Zároveň táto zmluva zakazuje vynášať jadrové zbrane, alebo zbrane hromadného ničenia, či privlastniť si Mesiac a iné vesmírne telesá vyhlásením suverenity, užívaním, okupáciou alebo akýmkoľvek iným spôsobom.

**Dohoda o pomoci kozmonautom a ich návrate a o vrátení predmetov vypustených do kozmického priestoru** stanovuje poskytovanie všeobecnej pomoci kozmonautom v prípade nehody, tiesne alebo núdzového pristátia, rýchly a bezpečný návrat kozmonautov a vrátenie vypustených objektov do vesmírneho priestoru.[[4]](#footnote-4))

**Dohovor o zodpovednosti za škody** definuje podmienky v prípade škody spôsobenej inde než na povrchu Zeme vesmírnemu objektu jedného vypúšťajúceho štátu alebo osobám, či majetku na palube tohto vesmírneho objektu vesmírnym objektom iného vypúšťajúceho štátu a škody tým spôsobenej tretiemu štátu alebo jeho fyzickým či právnickým osobám.[[5]](#footnote-5)) Dohovor zároveň definuje absolútnu zodpovednosť štátu za škodu, ktorú spôsobil jeho kozmický objekt na povrchu Zeme alebo lietadlám za letu.

**Dohovor o registrácii** stanovuje povinnosť pre vypúšťajúci štát zaregistrovať vesmírny objekt do registra OSN národov bezprostredne po jeho vypustení.[[6]](#footnote-6))

V súlade s uvedenými zmluvami OSN, Slovenská republika ako zmluvná strana nesie medzinárodnú zodpovednosť za národnú činnosť vo vesmírnom priestore, či už túto činnosť vykonáva vládna organizácia alebo mimovládna inštitúcia, a za to, že národná činnosť sa vykonáva v súlade s ustanoveniami obsiahnutými v týchto zmluvách. Činnosť mimovládnych inštitúcií vo vesmírnom priestore povoľuje a trvale kontroluje príslušný zmluvný štát. Dohovor o zodpovednosti za škody upravuje základný právny rámec medzinárodnej zodpovednosti štátu, z územia alebo zariadenia ktorého sa vypúšťa vesmírny objekt, za škody spôsobené týmto vesmírnym objektom alebo jeho súčasťou inej zmluvnej strane alebo fyzickým, či právnickým osobám na Zemi, vo vzdušnom priestore alebo vo vesmírnom priestore vrátane Mesiaca a iných vesmírnych telies. Nie menej dôležitou povinnosťou štátu je viesť register objektov vypustených do vesmírneho priestoru, keďže si nad takýmto objektom príslušný štát zachováva jurisdikciu a kontrolu po celú dobu jeho existencie vo vesmírnom priestore.

Vesmírnou aktivitou, v súlade s uvedenými dohovormi OSN je najmä

1. uvedenie vesmírneho objektu do prevádzky, vrátane súvisiacich prípravných a kontrolných prác,

2. vypustenie a riadenie vesmírneho objektu, vrátane jeho návratu na Zem a

3. prevádzka vesmírneho štartovacieho zariadenia.

Mnohé členské štáty Európskej únie pôsobia v oblasti vesmírnych aktivít už dlhodobo. Majú potrebné systémy, infraštruktúru, vnútroštátne agentúry a orgány spojené s vesmírnym segmentom a majú nastavené legislatívne a regulačné rámce v súlade s dohovormi OSN, ktoré stanovujú podmienky, za akých je možné vykonávať vesmírny program, či už na národnej úrovni alebo v rámci medzinárodnej spolupráce a podieľajú sa tým na udávaní technologických trendov. V súčasnosti už 11 členských štátov Európskej únie (Rakúsko, Belgicko, Grécko, Fínsko, Francúzsko, Luxembursko, Holandsko, Nemecko, Portugalsko, Švédsko a Slovinsko) prijalo na národnej úrovni svoje vlastné vesmírne zákony, ktoré zaisťujú bezpečnosť a udržateľnosť vesmírnych aktivít. Ostatné členské štáty Európskej únie sú v procese prípravy a schvaľovania národnej legislatívy.

Slovenská republika sa zaradila do tejto skupiny štátov vypustením troch vesmírnych objektov v súvislosti s rozvojom výskumných a vedeckých činnosti v oblasti vesmíru. Z tohto dôvodu je potrebné aj v súlade s medzinárodnými pravidlami pripraviť na národnej úrovni vhodný legislatívy a regulačný rámec, ktorý odstráni súčasné právne vákuum a naštartuje aktívnejší rozvoj vesmírnych aktivít v podmienkach Slovenskej republiky. Zintenzívnenie vesmírnych aktivít spolu s technickým a technologickým rozvojom však môže pri absencii vnútroštátnej právnej úpravy viesť k porušovaniu medzinárodných dohovorov a zároveň k neregulovanému výkonu vesmírnych aktivít v Slovenskej republike.

Účelom pripravovaného návrhu zákona o regulácii vesmírnych aktivít je primárne implementácia záväzkov vyplývajúcich pre Slovenskú republiku z medzinárodných dohovorov OSN v oblasti vesmírneho priestoru a vytvorenie právneho rámca pre výkon vesmírnych aktivít. Pripravovaný návrh zákona má za cieľ nastaviť systém regulácie objektov vypustených do vesmírneho priestoru vrátane Mesiaca a iných vesmírnych telies pod slovenskou vlajkou. Vzhľadom na to je potrebné upraviť vydávanie povolení pre výkon vesmírnych aktivít, ich zmenu a ukončenie, regresný nárok štátu pre prípad vzniku škody spôsobenej vesmírnym objektom a v neposlednom rade upraviť podmienky výkonu štátneho dohľadu a bezpečnosti. Zároveň sa upravuje proces registrácie vesmírnych objektov. Prijatie novej legislatívy zabezpečí právnu istotu v oblasti výkonu vesmírnych aktivít na národnej úrovni a bude základom pre vznik nových subjektov, pre ktoré súčasné právne vákuum predstavuje investičnú neistotu.

Návrh zákona sa nedotýka práva Európskej únie, ktoré súvisí s vesmírnym programom Európskej únie, vzhľadom na skutočnosť, že právo Európskej únie neupravuje reguláciu vesmírnych aktivít, zodpovednosť za ich výkon a nerieši ani registráciu vesmírnych objektov.

Vykonávanie vesmírnych aktivít v mene Slovenskej republiky je spojené s absolútnou zodpovednosťou Slovenskej republiky, ako vypúšťajúceho štátu, za zaplatenie náhrady za škodu spôsobenú vesmírnym objektom na povrchu Zeme alebo lietadlám počas letu.

Vzhľadom na túto zodpovednosť je potrebné zabezpečiť, aby Slovenská republika mala možnosť

* rozhodovať o tom, ktoré subjekty spĺňajú zákonom stanovené podmienky a sú teda oprávnené vykonávať vesmírne aktivity,
* kontrolovať, či tieto subjekty spĺňajú stanovené podmienky počas celej doby výkonu vesmírnych aktivít,
* rozhodovať o tom, či vesmírne objekty spĺňajú zákonom stanovené podmienky na uvedenie do prevádzky pred ich uvedením do prevádzky a
* vykonávať dohľad nad tým, aby vesmírne objekty spĺňali podmienky počas celej doby ich prevádzky.

Pokiaľ ide o škody, ktoré môžu byť spôsobené vo vesmírnom priestore na vesmírnych objektoch, vypúšťajúci štát nesie zodpovednosť len vtedy, ak škoda vznikla jeho zavinením.

Proces prípravy návrhu zákona o regulácii vesmírnych aktivít bol iniciovaný na pôde Ministerstva zahraničných vecí a európskych záležitostí Slovenskej republiky (ďalej len „ministerstvo zahraničných vecí“), ktoré je gestorom uvedených medzinárodných zmlúv OSN v oblasti vesmíru. Prvotný návrh zákona vytvorila pracovná skupina zriadená na tento účel na pôde ministerstva zahraničných vecí, zložená z relevantných rezortov. Následne po viacerých rokovaniach na politickej úrovni, a osobitne s ohľadom na kompetencie vo vzťahu k Medzinárodnej telekomunikačnej únii (ITU) gestorstvo nad prípravou zákona prevzalo Ministerstvo dopravy Slovenskej republiky (ďalej len „ministerstvo dopravy“).

Pokiaľ ide o zapojenie verejnosti do procesu tvorby návrhu zákona, v súčasnosti sú podávané pravidelné informácie na Komisii pre vesmírne aktivity v Slovenskej republike, ktorej gestorom je Ministerstvo školstva, výskumu, vývoja a mládeže Slovenskej republiky. Jej členmi sú okrem zástupcov ústredných orgánov štátnej správy aj zástupcovia odbornej verejnosti reprezentovanej vedeckou sférou, akademickou obcou a priemyslom.

**Obsah pripravovaného návrhu zákona** **o regulácii vesmírnych aktivít**

*Úvodná časť*

Návrh zákona o regulácii vesmírnych aktivít v úvode definuje cieľ, ktorým je stanoviť legislatívny rámec pre vykonávanie vesmírnych aktivít Slovenskou republikou založený na regulovanom a bezpečnom základe za účelom implementovania záväzkov Slovenskej republiky vyplývajúcich z medzinárodných zmlúv OSN.

Následne sú uvedené všetky definície potrebných pojmov, napríklad vesmírna aktivita, vesmírny objekt, vesmírny odpad či prevádzkovateľ.

*Povoľovanie vesmírnych aktivít*

Vesmírne aktivity možno vykonávať len na základe povolenia na vykonávanie vesmírnych aktivít. Návrh zákona ustanovuje ako orgán kompetentný na vydávanie povolení ministerstvo dopravy. Zároveň sa predpokladá, že k žiadosti budú potrebné vyjadrenia aj iných relevantných orgánov, najmä Ministerstva obrany Slovenskej republiky, Ministerstva školstva, výskumu, vývoja a mládeže Slovenskej republiky. Definujú sa podmienky na vydanie povolenia, náležitosti žiadosti o vydanie povolenia a lehoty spojené s jeho vydaním. Zákon predpokladá, že proces vydávania povolenia bude prebiehať v správnom konaní. Súčasťou povolenia na vykonávanie vesmírnych aktivít je aj notifikácia satelitu, ako rádiového zariadenia do Medzinárodnej telekomunikačnej únie (ITU), s tým spojená medzinárodná koordinácia frekvencií používaných príslušným satelitom a vydanie individuálneho povolenia na používanie frekvencií. Tento proces vykonáva Úrad pre reguláciu elektronických komunikácií a poštových služieb podľa osobitného predpisu.[[7]](#footnote-7)) Vzhľadom na túto skutočnosť bude žiadateľ o vydanie povolenia na vykonávanie vesmírnych aktivít povinný priložiť k žiadosti aj vydané individuálne povolenie na používanie frekvencií.

Zároveň sa upravujú podmienky súvisiace so zmenou povolenia a jeho zánikom.

*Register vesmírnych objektov*

Slovenská republika má zriadený národný register vesmírnych objektov. V registri sa evidujú všetky vesmírne objekty, pre ktoré sa Slovenská republika považuje za vypúšťajúci štát podľa medzinárodných zmlúv. Ustanovuje sa, že orgán príslušný na vydanie povolenia, t. j. ministerstvo dopravy, vedie národný register vesmírnych objektov. Zároveň sa vymenovávajú všetky údaje, ktoré sa do registra zapisujú v súlade s dohovorom o registrácii. Následne ministerstvo dopravy písomne a elektronicky registruje vesmírny objekt v registri vesmírnych objektov OSN vedený generálnym tajomníkom OSN najneskôr v deň jeho vypustenia. Ak vesmírny objekt vypúšťajú viaceré štáty, závisí od ich vzájomnej dohody, ktorý z nich sa uvedie v registri OSN ako „vypúšťajúci“ štát. Register vesmírnych objektov Slovenskej republiky bude zverejnený na webovom sídle ministerstva dopravy.

*Zodpovednosť za škodu*

Za vytvorenie bezpečných podmienok pre realizáciu vesmírnej aktivity a zabezpečenie ochrany subjektov, ktoré môžu byť vesmírnou aktivitou ovplyvnené, zodpovedá subjekt, ktorý vesmírnu aktivitu realizuje. Ak napriek všetkým opatreniam, ktoré subjekt vykonávajúci vesmírnu aktivitu prijal, dôjde v dôsledku vesmírnej aktivity k vzniku škody, preberá, v súlade s dohovorom o zodpovednosti za škodu“ vo vybraných prípadoch zodpovednosť za náhradu vzniknutej škody štát, ktorý je v postavení vypúšťajúceho štátu.

Na účely pokrytia rizika zodpovednosti za škodu, ktorá by mohla vzniknúť v súvislosti s vykonávaním vesmírnej aktivity, je žiadateľ o povolenie na vykonávanie vesmírnych aktivít povinný uzavrieť zmluvu o poistení zodpovednosti za škodu. Uzatvorenie takejto zmluvy je jednou z podmienok vydania povolenia. Návrh zákona predpokladá, že pokiaľ takáto zmluva bude uzatvorená a dôjde k vzniku škody, vzniknutú škodu môže zaplatiť priamo prevádzkovateľ.

Škodou sa rozumie strata života, telesné poškodenie alebo iné ublíženie na zdraví alebo strata, či škoda na majetku štátov alebo fyzických alebo právnických osôb alebo na majetku medzinárodných medzivládnych organizácií. Vypustenie vesmírneho objektu zahŕňa aj pokus o vypustenie a vypúšťajúci štát je štát, ktorý vypúšťa alebo obstaráva vypustenie vesmírneho objektu alebo štát, z územia, či zariadenia ktorého sa vesmírny objekt vypúšťa.

*Dohľad a sankcie*

V súvislosti s povinnosťami, ktoré návrh zákona ustanoví, sa navrhuje aj úprava dohľadu vykonávaného orgánom, ktorý udeľuje povolenie. Zároveň sa upravia sankcie za porušenie povinností vyplývajúcich zo zákona. Základnými povinnosťami vyplývajúcimi zo zákona je vykonávať vesmírnu aktivitu len na základe povolenia a v súlade s ním, registrovať vesmírny objekt, nahlasovať včas všetky zmeny týkajúce sa vydaného povolenia alebo zaregistrovaného objektu a povinnosť oznámiť akékoľvek mimoriadne udalosti týkajúce sa prevádzkovaného vesmírneho objektu ako je prípadná havária.

*Prechodné ustanovenia a účinnosť*

Je potrebné upraviť vzťahy k vesmírnym aktivitám existujúcim pred účinnosťou zákona a aj vzťah k objektom už registrovaným pod slovenskou vlajkou. Účinnosť zákona sa navrhne primerane k času, v akom bude prebiehať legislatívny proces prípravy návrhu zákona.

Pripravovaný návrh zákona o vesmírnych aktivitách má za cieľ ustanoviť jasné pravidlá v súlade s medzinárodnými dohodami vo vzťahu k vesmírnym aktivitám nielen pre štátne organizácie, ale aj pre záujemcov z priemyselnej sféry, akademickej obce, vedeckých a výskumných organizácií či súkromného sektora, pričom zohľadňuje skutočnosť, že vesmírny priestor je v súčasnosti využívaný stále viac a potrebuje relevantnú reguláciu a rovnocenné podmienky prístupu do vesmírneho priestoru.

1. ) Pojem „kozmický“ je historicky používaný pojem; používal sa vo všetkých pôvodných prekladoch v súvislosti s pojmom „space“. V súčasnosti je však zaužívaný pojem „vesmírny“ ako synonymum pojmu „kozmický“ a tento pojem bude použitý aj v navrhovanom novom zákone. [↑](#footnote-ref-1)
2. ) Pojem „nebeský“ je bežne používaný pojem na preklad anglického slova „celestial“, kedy sa pomenovávajú prirodzené vesmírne telesá vzniknuté a nachádzajúce sa vo vesmírnom priestore. Ďalej v texte je už použitý pojem vesmírne telesá. [↑](#footnote-ref-2)
3. ) V mene Československej socialistickej republiky bola Zmluva o zásadách činnosti štátov pri výskume a využívaní kozmického priestoru vrátane Mesiaca a iných nebeských podpísaná v Moskve, Washingtone a Londýne 27. januára 1967. Prezident dohovor ratifikoval a zmluva nadobudla platnosť na základe svojho článku XIV. ods. 3 dňom 10. októbra 1967. [↑](#footnote-ref-3)
4. ) V mene Československej socialistickej republiky bola Dohoda o pomoci kozmonautom a ich návrate a o vrátení predmetov vypustených do kozmického priestoru podpísaná v Moskve, Washingtone a Londýne 22. apríla 1968. Dohoda nadobudla platnosť na základe svojho článku 7 odseku 3 dňom 3. decembrom 1968. Pre Československú socialistickú republiku nadobudla platnosť 18. februárom 1969. [↑](#footnote-ref-4)
5. ) Dohovor o zodpovednosti za škodu bol podpísaný 29. marca 1972 v Londýne, Moskve a Washingtone. S dohovorom vyslovilo súhlas Federálne zhromaždenie Československej socialistickej republiky a bol ratifikovaný prezidentom republiky. Dohovor nadobudol platnosť na základe svojho článku XXIV dňom 30. augusta 1972 a pre Československú socialistickú republiku 8. septembrom 1976. [↑](#footnote-ref-5)
6. ) Dohovor o registrácii bol podpísaný v mene Československej socialistickej republiky v New Yorku 5. apríla 1976. Prezident dohovor ratifikoval a platnosť nadobudol dňa 26. júla 1977. [↑](#footnote-ref-6)
7. ) Zákon č. 452/2021 Z. z. o elektronických komunikáciách v znení neskorších predpisov. [↑](#footnote-ref-7)